Zdieľanie v interpretácii

Pri názve tejto témy mi ako prvé napadlo zdieľanie názorov. Interpretácia je v niektorých prípadoch čisto subjektívna vec. Spôsob akým si my sami vyložíme určité fakty, udalosti, informácie, umelecké diela, atď. závisí od mnohých faktorov a má efekt na ďalšie zdieľanie týchto informácií a následne ich interpretáciu ( t.j. takisto spôsob akým boli informácie nám zdieľané je dôležitý).

 Napríklad interpretovanie historických udalostí. Ako povedal Cicero: *Historia magistra vitae est ( História je učiteľkou života) .* Poznať históriu je nevyhnutnosťou. Avšak historické udalosti môžu byť rôzne interpretované. Ako deti sa prvýkrát zoznamujeme s dejinami v škole alebo počúvame rôzne príbehy našich rodičov, starých mám, dedkov. Starí rodičia nám radi rozprávajú svoje zážitky, chcú nás oboznámiť s tým ako sa žilo v ich dobe ( napr. ich detstvo počas 2. Svetovej vojny, 68. rok 20. stor. a život po ňom), zdieľajú ich životné príbehy, ktoré sú taktiež súčasťou obrazu, ktorý si postupne vytvárame o svete a dejinách ľudstva. Je to ich interpretácia doby, o ktorej sa potom učíme aj v škole. Škola, ďalší významný faktor, čo sa týka zdieľania vedomostí. Učiteľ svojím výkladom poskytuje ďalšie informácie. Tento výklad by mal byť ,samozrejme, čo najviac objektívny, ale mnohokrát sa stáva, že učitelia vyjadria svoj názor, taktiež okorenia svoj výklad vlastnými zážitkami, čo je podľa môjho názoru len prospešné, pokiaľ nepropagujú žiadne extrémistické ideológie. Nesprávne pochopenie histórie, resp. nepoučenie sa z chýb môže mať fatálne následky pre ľudí. Už teraz vidíme trend u mladých ľudí, ktorí čím ďalej tým viac zdieľajú extrémistické a radikálne názory. Ideológia alebo náboženstvo, tiež môžu ovplyvniť interpretáciu udalostí. Napríklad Cyril a Metod patria medzi najvýznamnejšie osobnosti v rámci slovenskej histórie. Priniesli písmo- hlaholiku, založili školu, obhajovali starosloviensku bohoslužbu, o tom všetkom sa učíme v škole. Na druhej strane, o tom , že vydali zákon, ktorý zakazoval pôvodnú vieru Slovanov som v škole nepočula ani zmienku. Podľa tohto zákona boli za niektoré prejavy uskutočňovania pôvodnej viery tresty predania do otroctva, zhabanie majetku občine, tresty zmračenia, ničili sa posvätné háje atď. Na pochopenie dejín je potrebné aby nám boli zdieľané obe skutočnosti. To, že nám v kostole na bohoslužbe nevravia o tom koľko ľudí bolo zabitých, predaných do otroctva v rámci šírenia kresťanstva je pochopiteľné ( i keď nie správne), ale učitelia v škole by nás tým oboznámiť mohli.

Zdieľanie všetkých faktov, najmä tých overených, ale aj našich názorov je nevyhnutné, neodmysliteľné , potrebné. Pri počúvaní, čítaní, hocakom absorbovaní nových informácii musíme brať ohľad na to, že prednášajúci/autor bol ovplyvnený dobou v ktorej žil/žije, jeho vekom, skúsenosťami. Preto je dôležité vytvoriť si vlastný názor, ale aj akceptovať iné pohľady na vec.

Zdroj: ŠVICKÝ, M.Ž. *Návrat Slovenov v duchu a slove,* 2.vydanie, Vydavateľstvo Diva, Kokava nad Rimavicou, 2014